Bram Fischer-fliek eersdaags op die grootskerm | Maroela Media
Willie Esterhuizen en Morné Visser. (Foto: Verskaf)
An act of defiance – die storie van Bram Fischer, met gesoute Afrikaanse akteurs soos Antoinette Louw, Morné Visser, Willie Esterhuizen en Izel Bezuidenhout, open Vrydag 26 April in fliekteaters landwyd.
Hoewel die rolprent 'n gemengde titel het, is die fliek oorwegend Afrikaans en is dit in samewerking met die Nederlandse produksiemaatskappy, Richard Claus & Co, vervaardig.
Die Nederlandse akteur Peter Paul Muller vertolk die rol van Bram Fischer en is die enigste Nederlandse akteur wat deel van die rolverdeling is. Sello Motlong, bekend as Generations-akteur, vertolk die rol van Nelson Mandela en is die eerste Suid-Afrikaner wat die rol van Mandela in 'n speelfilm vertolk.
Antoinette Louw, bekend vir haar rolle in Die Laaste Tango en Swartwater, word gesien as Molly Fischer. Izel Bezuidenhout, bekend vir haar rolle in Dis ek, Anna en Agent 2000, en Morné Visser wat ook in Dis ek, Anna gespeel het, is ook in dié rolprent te sien. Die regie is deur Jean van de Velde behartig.
Die fliek vertel die verhaal van hoe Mandela tydens die Rivonia-verhoor in 1963 van die doodstraf gered is. Op 'n wintersdag in Julie 1963, word 'n polisieklopjag op 'n plaas aan die buitewyke van Johannesburg uitgevoer. Nege swart en wit leiers van die verbode ANC en Umkhonto we Sizwe (the Spear of the Nation) word in hegtenis geneem. 'n Tiende lid wat vroeër gearresteer is, word by die groep van nege gevoeg – Nelson Mandela.
Die primêre doel van die apartheidsregering was om vryheidsvegters ter dood te veroordeel: nie net as 'n waarskuwing aan hulle mede-aktiviste nie, maar ook om van apartheid se mees gevreesde aktiviste ontslae te raak; in wese, om die vryheidsbeweging lam te lê.
Antoinette Louw as Molly Fischer.
Potensiële kandidate wat deur die gesinne van die verdagtes om regshulp genader word, is egter bang of onwillig om die mandaat te aanvaar. Ook die wyd gerespekteerde regsbrein, Bram Fischer, huiwer. Hy is voorsitter van die Balieraad, regsadviseur van verskeie mynmagnate en 'n afstammeling van 'n vooraanstaande Afrikaanse familie.
Maar Fischer huiwer om ander redes: hy koester 'n geheim waarvan slegs 'n paar mense, insluitende sy vrou, Molly, weet: Hy sou die elfde aangeklaagde gewees het. Dit was net per toeval dat hy nie op die plaas was toe sy mede-aktiviste in hegtenis geneem is nie.
Hy besluit egter om wel vir die verdediging op te tree. Gedurende die verhoor moes Fischer nie net die gemanipuleerde bewyse van die aanklaer ontrafel en die omgekoopte of gemartelde getuies ontmasker nie, maar homself ook teen ontmaskering deur getuies beskerm.
Tydens die verhoor begin Fischer toenemend van sy beginsels van nie-gewelddadigheid weg te beweeg en gewelddadige aksies van sabotasie en gewapende opstande te ondersteun. Die terdoodveroordeling van die aangeklaagdes kon die spreekwoordelike vonk in die kruitvat wees. Te midde van die verhoor probeer Bram koorsagtig ondergrondse weerstand organiseer.
Peter Paul Muller as Bram Fischer. (Foto: Verskaf)
Die veiligheidspolisie ontdek egter Fischer se dubbele rol en die staatsadvokaat word deur die minister van justisie, Balthazar Vorster, gedwing om dit uit te buit. Fischer kom voor 'n morele dilemma te staan: moet hy sy kliënte verdedig, of moet hy eerder die welstand en veiligheid van sy gesin in ag neem?
An Act of Defiance – die storie van Bram Fischer was in 2017 die openingsrolprent by die Kaapstadse Internasionale Rolprentfees (Cape Town International Market and Film Festival) en het verskeie toekennings by verskillende filmfeeste ontvang: